Proposta għal deċiżjoni tal-Kunsill dwar l-approvazzjoni, f'isem il-Kommunità Ewropea, tal-Emendi għall-Anness II u l-Anness III tal-Konvenzjoni għall-protezzjoni tal-ambjent tal-baħar tal-Grigal tal-Atlantiku (Konvenzjoni OSPAR) dwar il-ħżin ta' flussi tad-diossidu tal-karbonju f'formazzjonijiet ġeoloġiċi /* KUMM/2009/0236 finali - CNS 2009/0071 */





[pic] | KUMMISSJONI TAL-KOMUNITAJIET EWROPEJ | Brussel 25.5.2009 KUMM(2009) 236 finali 2009/0071 (CNS) Proposta għal DEĊIŻJONI TAL-KUNSILL dwar l-approvazzjoni, f'isem il-Kommunità Ewropea, tal-Emendi għall-Anness II u l-Anness III tal-Konvenzjoni għall-protezzjoni tal-ambjent tal-baħar tal-Grigal tal-Atlantiku (Konvenzjoni OSPAR) dwar il-ħżin ta' flussi tad-diossidu tal-karbonju f'formazzjonijiet ġeoloġiċi MEMORANDUM TA’ SPJEGAZZJONI 1. Il-Komunità Ewropea hija Parti Kontraenti tal-Konvenzjoni dwar il-Protezzjoni tal-Ambjent tal-Baħar fil-Grigal tal-Atlantiku (Konvenzjoni OSPAR) skont id-Deċiżjoni Nru 98/249/KE tas-7 ta' Ottubru 1997[1]. 2. L-għan tal-Konvenzjoni huwa li tipprevjeni u telimina t-tniġġis u tipproteġi ż-żona marittima mill-effetti perikolużi tal-attivitajiet tal-bniedem; Il-Konvenzjoni daħlet fis-seħħ fl-25 ta' Marzu 1998. 3. Il-korp eżekuttiv tal-Konvenzjoni OSPAR (il-Kummissjoni OSPAR) jista' jadotta emendi għall-Konvenzjoni u l-Annessi u l-Appendiċi tagħha. Il-Konvenzjoni adottat emendi għall-Annessi II u III bil-qbil ġenerali tal-Partijiet Kontraenti waqt laqgħa tagħha f'Ġunju 2007 f'Ostend (il-Belġju) li għandhom x'jaqsmu ma' ħżin ta' flussi tad-diossidu tal-karbonju f'formazzjonijiet ġeoloġiċi li jinsabu fis-saff sekondarju tal-ħamrija sabiex ikunu jistgħu isiru, b'mod legali, operazzjonijiet ta' Qbid u Ħżin tal-Karbonju (CCS) fiż-żona marittima OSPAR. 4. Il-Kommunikazzjoni tal-Kummissjoni fuq il-Produzzjoni Sostenibbli ta' Enerġija mill-Karburanti Fossili (COM (2006) 843) identifikat il-bżonn ta' qafas regolatorju fuq ic-CCS u sostniet l-adozzjoni ta' emendi għall-Konvenzjoni OSPAR biex jingħata permess għall-ħżin ġeoloġiku, sikur mil-lat ambjentali, tas-CO2 taħt qiegħ il-baħar. 5. Il-Kunsill Ewropew, waqt il-laqgħa ta' Marzu tal-2007, ikkonkluda dan li ġej fuq il-Qbid u l-Ħżin tal-Karbonju fil-kuntest tal-Pjan ta' Azzjoni tiegħu (2007-2009) Politika Dwar L-Enerġija għall-Ewropa (PEE) : "Konxju mill-benefiċċji globali enormi possibbli ta' użu sostenibbli tal-karburanti fossili, il-Kunsill Ewropew: - jenfasizza l-importanza ta' titjib sostanzjali fl-effiċjenza tal-ġenerazzjoni u t-teknoloġiji tal-karburanti fossili nodfa; - iħeġġeġ lill-Istati Membri u lill-Kummissjoni biex jaħdmu għat-tisħiħ tar-R & Ż u l-iżvilupp tal-qafas tekniku, ekonomiku u regolatorju meħtieġ biex il-qbid u s-sekwestru tal-karbonju ambjentalment sikuri (CCS) jibdew jintużaw f'impjanti ta' enerġija ġodda bil-karburanti fossili, possibilment sal-2020; - jilqa' l-intenzjoni tal-Kummissjoni li tistabilixxi mekkaniżmu biex tistimola l-kostruzzjoni u l-funzjonament sal-2015 ta' mhux aktar minn 12-il impjant dimostrattiv ta' teknoloġiji sostenibbli ta' karburanti fossili fil-ġenerazzjoni kummerċjali tal-enerġija. 6. Permezz ta' koordinament fil-Komunità fil-kuntest tan-negozjati tal-OSPAR, kien hemm titjib sostanzjali fuq l-abbozz tad-Deċiżjonijiet OSPAR għas-CCS li kien jakkompanja l-emendi għall-Annessi, f'dawk li huma bżonnijiet iktar espliċiti għall-ġestjoni ta' riskji u l-parteċipazzjoni pubblika. Id-delegazzjoni tal-Komunità li kienet preżenti għal-laqgħa tal-Kummissjoni OSPAR li adottat dawn l-instrumenti qalet li, fejn jidħlu suġġetti relatati mal-kompetenza tal-KE, ħassitha sodisfatta li kienet tagħmel parti mill-qbil ġenerali li ntlaħaq biex ġie aċċettat il-pakkett u li se jkun qed jipprovdi bażi tajba għall-iżvilupp ta' legiżlazzjoni Ewropea wara l-konklużjonijiet tal-Kunsill Ewropew fuq is-CCS. Madankollu, l-KE qalet ukoll li jistgħu jkollhom jinfurmaw lill-OSPAR li se jkollhom jissospendu d-dħul fis-seħħ ta' 200 ġurnata żmien [tad-Deċiżjonjiet OSPAR 2007/1 u 2007/2] jekk ma jkunux konformi fiż-żmien allokat. Din l-ittra ta' sospensjoni m'għandhiex tiġi kkunsidrata negattivament billi huma jkunu jixtiequ jirratifikaw fejn hemm bżonn. 7. Hija l-intenzjoni tal-Kummissjoni Ewropea li l-elementi kollha tal-qafas regolatorju tas-CCS ikunu f'posthom biex is-CCS tipproċedi fl-aħjar ċirkostanzi possibli b'konformità mal-konklużjonijiet tal-Kunsill Ewropew. Il-Kummissjoni Ewropea pproponiet Direttiva tal-Parlament Ewropew u tal-Kunsill fuq il-ħżin ġeoloġiku tad-diossidu tal-karbonju, li għandha tistabilixxi reġim ta' approvazzjoni li jkopri l-kompożizzjoni inter alia tan-nixxiegħa tas-CO2, għażla tas-sit, monitoraġġ u rappurtar, għeluq tas-sit, miżuri korrettivi f'każ ta' tnixxija, sigurtà finanzjarja u l-kundizzjonijiet għat-trasferiment tar-responsabbiltà lill-istat, biex jiġi żgurat li r-rekwiżiti meħtieġa huma fis-seħħ għall-ħżin tas-CO2 mingħajr periklu u sigur. Għalhekk, huwa xieraq li l-Komunità tapprova l-Emendi għall-Annessi II u III tal-Konvenzjoni OSPAR kif imniżżel hawn taħt. 2009/0071 (CNS) Proposta għal DEĊIŻJONI TAL-KUNSILL dwar l-approvazzjoni, f'isem il-Kommunità Ewropea, tal-Emendi għall-Anness II u l-Anness III tal-Konvenzjoni għall-protezzjoni tal-ambjent tal-baħar tal-Grigal tal-Atlantiku (Konvenzjoni OSPAR) dwar il-ħżin ta' flussi tad-diossidu tal-karbonju f'formazzjonijiet ġeoloġiċi IL-KUNSILL TAL-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 175 (1), flimkien mal-ewwel sentenza tal-ewwel subparagrafu tal-Artikolu 300 (2) u l-ewwel subparagrafu tal-Artikolu 300 (3) tiegħu, Wara li kkunsidra l-proposta tal-Kummissjoni[2], Wara li kkunsidra l-opinjoni tal-Parlament Ewropew[3], Billi: 8. Il-Komunità Ewropea hija Parti Kontraenti tal-Konvenzjoni dwar il-Protezzjoni tal-Ambjent tal-Baħar fil-Grigal tal-Atlantiku (Konvenzjoni OSPAR) skont id-Deċiżjoni tal-Kunsill Nru. 98/249/KE tas-7 ta' Ottubru 1997(1); 9. L-għan tal-Konvenzjoni huwa l-prevenzjoni u l-eliminazzjoni tat-tniġġis u li ż-żona marittima tkun protetta mill-effetti perikolużi tal-attivitajiet tal-bniedem; daħlet fis-seħħ fil-25 ta' Marzu 1998; 10. Il-Kummissjoni ħadet parti fin-negozjati ta' dawn l-emendi, skont il-Konklużjonijiet tal-Kunsill dwar in-negozjar tad-direttivi waqt il-Konvenzjoni dwar il-protezzjoni tal-ambjent tal-baħar tal-Grigal tal-Atlantiku, u fl-adozzjoni b'kunsens tal-Emendi għall-Annessi II u III fil-laqgħa tal-korp eżekuttiv tal-Konvenzjoni OSPAR (il-Kummissjoni OSPAR) fil-25-29 ta' Ġunju 2007 f'Ostend (il-Belġju); 11. Il-Kunsill Ewropew ħeġġeġ lill-Istati Membri u lill-Kummissjoni biex jaħdmu għat-tisħiħ tar-R & Ż u l-iżvilupp tal-qafas tekniku, ekonomiku u regolatorju meħtieġ biex il-qbid u s-sekwestru ambjentalment siguri tal-karbonju (CCS) jibdew jintużaw f’impjanti tal-enerġija ġodda bil-karburanti fossili, possibbilment sal-2020, bl-implikazzjoni li l-ostakli legali tas-CCS jitneħħew mill-Konvenzjoni OSPAR; 12. Billi l-Kommunità għandha tapprova din id-Deċiżjoni, IDDEĊIDIET KIF ĠEJ: Artikolu 1 L-Emendi għall-Annessi II u III tal-Konvenzjoni għall-protezzjoni tal-ambjent tal-baħar tal-Grigal tal-Atlantiku kif miftiehem f'Ostend f'Ġunju 2007, huma hawnhekk approvati f'isem il-Komunità Ewropea. It-test tal-Emendi jinsab fl-Anness ma' din id-Deċiżjoni. Artikolu 2 Il-President tal-Kunsill huwa hawnhekk awtorizzat li jinnomina l-persuna jew il-persuni li jkollha/jkollhom is-setgħa li tiddepożita/jiddepożitaw, f’isem il-Komunità Ewropea, l-istrument ta' approvazzjoni mal-Gvern tar-Repubblika Franċiża skont id-dispożizzjonijiet tal-Artikolu 17 (1) u 15 (4) tal-Konvenzjoni għall-protezzjoni tal-ambjent tal-baħar tal-Grigal tal-Atlantiku. Artikolu 3 Din id-Deċiżjoni se tiġi ppublikata f’ Il-Ġurnal Uffiċjali tal-Komunitajiet Ewropej . Magħmul fi Brussell, F'isem il-Kunsill Il-President ANNESS Emendi tal-Anness II u l-Anness III għall-Konvenzjoni dwar il-Ħżin tal-Flussi tad-Diossidu tal-Karbonju f'Formazzjonijiet Ġeoloġiċi WAQT LI TFAKKAR l-obbligazzjonijiet ġenerali f'Artikolu 2 tal-Konvenzjoni għall-Protezzjoni tal-Ambjent tal-Baħar tal-Grigal tal-Atlantiku; IMĦASSBA SERJAMENT mill-implikazzjonijiet għall-ambjent tal-baħar mill-bidla fil-klima u l-aċidifikazzjoni tal-oċeani minħabba konċentrazzjonijiet elevati tad-diossidu tal-karbonju fl-atmosfera; WAQT LI TENFASIZZA l-bżonn ta aktar żvilupp fil-ġenerazzjoni u l-użu ta' forom ta' enerġija b'karbonju baxx u li tkun rinovvabbli; WAQT LI TFAKKAR li l-qbid u l-ħżin tad-diossidu tal-karbonju mhux obbligazzjoni mandatorja għall-Partijiet Kontraenti tal-Konvenzjoni iżda għażla li l-Partijiet Kontraenti individwali jistgħu jippermettu l-użu tiegħu; WAQT LI TIRRIKONOXXI li l-qbid u l-ħżin tad-diossidu tal-karbonju huwa wieħed minn sett ta' għażliet biex jitnaqqsu l-livelli tad-diossidu tal-karbonju fl-atmosfera, u li jirrappreżenta suppliment temporanju importanti ta' miżuri għat-tnaqqis u l-eliminazzjoni tal-emissjonijiet tad-diossidu tal-karbonju u ma għandux jiġi kkunsidrat bħala sostitut għal mezzi oħra kif jiġu mnaqqsa l-emissjonijiet tad-diossidu tal-karbonju; WAQT LI TINNOTA li, mill-adozzjoni tal-Konvenzjoni, l-iżviluppi fit-teknoloġija ippermettew il-qbid tad-diossidu tal-karbonju minn sorsi industrijali u relatati mal-enerġija, it-trasport u li jiddaħħal f'formazzjonijiet ġeoloġiċi taħt qiegħ il-baħar għall-iżolament mill-atmosfera u l-baħar għal tul ta' żmien; WAQT LI TINNOTA WKOLL li l-proċess kif tiġi regolarizzata attività bħal din taqa' taħt l-ambitu tal-Konvenzjoni; WAQT LI TILQA' B'SODISFAZZJON ix-xogħol tal-Bord Intergovernamentali fuq il-Bidla fil-Klima u partikolarment ir-Rapport Speċjali dwar il-Qbid u l-Ħżin tad-Diossidu tal-Karbonju; WAQT LI TENFASIZZA l-bżonn li l-ħżin ta' flussi tad-diossidu tal-Karbonu jkun ambjentalment sikur. WAQT LI TILQA' B'SODISFAZZJONI UKOLL l-adozzjoni tal-emenda biex il-flussi tad-diossidu tal-karbonju mill-proċessi tal-qbid tad-diossidu tal-karbonju jiġu inklużi għas-sekwestru fil-formazzjonijiet ġeoloġiċi ta' taħt qiegħ il-baħar fl-Anness I tal-Protokoll għall-Konvenzjoni dwar il-Prevenzjoni tat-Tniġġis tal-Baħar mir-Rimi ta’ Skart u Materjal Ieħor tal-1996, 1972 (Protokoll ta’ Londra); WAQT LI TIRRIKONOXXI x-xogħol tal-Grupp ta' Ħidma Tekniku Intersessjonali dwar is-Sekwestru tad-Diossidu Karbonju stabbilit mill-Konvenzjoni ta' Londra u l-Protokoll u l-konklużjonijiet tiegħu, kif misjub fir-rapport tiegħu LC/SG-CO2 1/7; WAQT LI TIRRIKONOXXI WKOLL ix-xogħol tal-Kumitat Industrijali Offshore, il-Kumitat tal-Biodiversità u l-Grupp ta' Korrispondenza Intersessjonali fuq it-tqegħid tad-diossidu tal-karbonju f'formazzjonijiet ġeoloġiċi ta' taħt qiegħ il-baħar; WAQT LI TIXTIEQ tirregola taħt din il-Konvenzjoni l-ħżin tal-flussi tad-diossidu tal-karbonju maqbud f'formazzjonijiet ġeoloġiċi taħt qiegħ il-baħar biex tiġi żgurata l-protezzjoni taż-żona marittima; WAQT LI TFAKKAR Artikolu 15 u Artikolu 17 tal-Konvenzjoni dwar l-emenda għall-annessi mall-Konvenzjoni; WAQT LI TIKKONFERMA li dawn l-emendi huma restritti għall-ħżin tal-flussi tad-diossidu tal-karbonju f'formazzjonijiet ġeoloġiċi; WAQT LI TENFASIZZA li emendi bħal dawn ma jistgħux jiġu interpretati bħala mezz ta' leġittimazzjoni biex jintrema skart ieħor jew materjal ieħor biex sempliċiment ikunu ntremew; WAQT LI TIRRIKONOXXI li qafas regolatorju u gwida fuq il-ħżin tal-flussi tad-diossidu tal-karbonju f'formazzjonijiet ġeoloġiċi għandu jikkontribwixxi għall-protezzjoni taż-żona marittima fuq tul ta' żmien qasir u twil. Waqt li tirrikonoxxi l-bżonn għal regoli li għandhom jiġu żviluppati biex jiġu stabbiliti drittijiet u dmirijiet ċari dwar l-aċċess għall-proprjetà u li jiċċaraw ir-responsabbiltajiet ta' qabel u wara l-għeluq. Din il-gwida se tagħmel parti integrali mit-twettiq sussegwenti tal-attivitajiet relatati mal-ħżin tal-flussi tad-diossidu tal-karbonju f'formazzjonijiet ġeoloġiċi; Il-Partijiet Kontraenti għall-Konvenzjoni għall-Protezzjoni tal-Ambjent tal-Baħar tal-Grigal tal-Atlantiku jadottaw l-emendi li ġejjin tal-Annessi II u III tal-Konvenzjoni: Fl-Anness II Artikolu 3 Paragrafu 2 jiżdied sub-paragrafu ġdid "f" kif ġej: f. il-flussi tad-diossidu tal-karbonju mill-proċessi ta' qbid tad-diossidu tal-karbonju għall-ħżin, jekk: i. ir-rimi se jsir f'formazzjoni ġeoloġika taħt il-ħamrija; ii. il-flussi jikkonsistu kważi kompletament f’diossidu tal-karbonju. Jistgħu ikollhom sustanzji assoċjati inċidentali mis-sors, u mill-proċessi użati għall-qbid, għat-trasport jew għall-ħżin; iii. l-ebda skart jew materjal ieħor ma jiġi miżjud bl-iskop li jiġi mormi dak l-iskart jew materjal; iv. l-intenzjoni hi li jinżammu f'dawn il-formazzjonijiet b'mod permanenti u mhux se jkollhom konsegwenzi negattivi sinifikanti fuq l-ambjent tal-baħar, is-saħħa umana u użi oħra leġittimi taż-żona marittima. Fl-Anness III Artikolu 3, il-paragrafi 3 u 4 huma miżjuda kif ġej: 3. Il-projbizzjoni msemmija f'paragrafu 1 ta' dan l-Artikolu ma japplikax għall-flussi tad-diossidu tal-karbonju mill-proċessi tal-qbid tad-diossidu tal-karbonju, sakemm a. ir-rimi se jsir f'formazzjoni ġeoloġika taħt il-ħamrija; b. il-flussi jikkonsistu kważi kompletament f’diossidu tal-karbonju. Jistgħu ikollhom sustanzji assoċjati inċidentali mis-sors, u mill-proċessi użati għall-qbid, għat-trasport jew għall-ħżin; c. l-ebda skart jew materjal ieħor ma jiġi miżjud bl-iskop li jiġi mormi dak l-iskart jew materjal; d. l-intenzjoni hi li jinżammu f'dawn il-formazzjonijiet b'mod permanenti u mhux se jkollhom konsegwenzi negattivi sinifikanti fuq l-ambjent tal-baħar, is-saħħa umana u użi oħra leġittimi taż-żona marittima. 4 . Il-Partijiet Kontraenti għandhom jiżguraw li l-ebda flussi msemmija f'paragrafu 3 ma jintremew f'formazzjonijiet ġeoloġiċi taħt il-ħamrija mingħajr awtorizazzjoni jew regolazzjoni mill-awtoritajiet kompetenti tagħhom. Din l-awtorizazzjoni jew regolazzjoni għandha timplimenta, b'mod partikulari, id-deċiżjonijiet relevanti li japplikaw, ir-rakkomandazzjonijiet u kull ftehim ieħor adottat taħt il-Konvenzjoni. [1] ĠU C 104, [3.4.1998], p. [1-1]. [2] ĠU C , p. . [3] ĠU C , p. .